KYK: 5 in hof oor moord op gewese Bafana-kaptein | Netwerk24
Deur Dennis Delport 27 Oktober 2020 10:14
Vyf beskuldigdes wat in die landdroshof in Boksburg aan die Oos-Rand in verband met die moord op Senzo Meyiwa, oud-Bafana Bafana-kaptein, tereg sal staan, het omstreeks 09:30 by die hof opgedaag.
Meyiwa is op 26 Oktober 2014 in 'n rooftog in 'n huis in Vosloorus aan doodgeskiet.
Daar was Dinsdagoggend 'n swaar polisieteenwoordigheid buite die landdroshof in Boksburg in Johannesburg. Foto: Dennis Delport
Die minister van polisie, Bheki Cele, het Maandag die verdagtes se inhegtenisneming in onderskeidelik KwaZulu-Natal en Gauteng in verband met die moord bekend gemaak. Een van hulle het vermoedelik die sneller getrek en Meyiwa doodgeskiet.
Die beskuldigdes het Dinsdagoggend onder swaar polisieteenwoordigheid by die landdroshof opgedaag, terwyl 'n groep van Meyiwa se aanhangers buite die hof betoog het.
Betogers kyk hoe die verdagtes na die Boksburg-landdroshof gebring word. Foto: Dennis Delport
Dié groep aanhangers het buite die hof gesing en dans voordat die beskuldigdes na die hof gebring is.
Weens die Covid-19-regulasies sal net 'n beperkte getal mense in die hofsaal toegelaat word. Die media is gevra om die hofsaal weens die regulasies te verlaat.